সুতপা সেনগুপ্ত (সম্পাদকমণ্ডলীর সদস্য)
‘কৃত্তিবাস’ তরুণ কবিদের স্পর্ধা করতে শিখিয়েছিল। ‘কৃত্তিবাস’এর উত্থানের সেই জায়গা থেকেই ‘নতুন কৃত্তিবাস’এর শুরু। খুব দুঃখের সঙ্গে জানলাম, আমাদেরই অনেক সতীর্থ কবি বলছেন এটা অন্যায়! কেউ বলছেন, ‘কৃত্তিবাস’এ ভাঙন ধরল। ঠিক বুঝতে পারিনি। একটা বড় কাণ্ড থেকে যখন শাখাপ্রশাখা বেরোয়, আমরা কি বলি গাছটা ভেঙে গিয়েছে! সুনীলদা চলে যাওয়ার পরে যখন ‘কৃত্তিবাস’ প্রকাশিত হল, তা যদি ‘কৃত্তিবাস’এর ঐতিহ্য বহন করে, তাহলে ‘নতুন কৃত্তিবাস’ সেই ঐতিহ্য বহন করছে না, এটা কী করে বলা যায়?...আমি চাই কলকাতা থেকে ১০টা ‘কৃত্তিবাস’ বেরোক! বীরভূম থেকে বেরোক। পুরুলিয়া থেকে বেরোক! আসলে ঐতিহ্য কারও ধরে রাখার জিনিস নয়। পথ খুলে দিয়ে তাকে আরও গতিশীল এবং প্রাসঙ্গিক করে তোলা উচিত।
শ্রীজাত: যে কোনও পত্রিকারই যখন খুশি যেখানে খুশি শাখা পত্রিকা বার করে দেওয়া যায় বলে আমার জানা ছিল না! ‘কৃত্তিবাস’এর ঐতিহ্যই যদি দেখি, তাহলে বলতে হয় ঐতিহ্য একটা ধারা! ৬০-৬৫ বছরে কোথাও অন্য একটা ‘কৃত্তিবাস’ তো প্রকাশিত হল না! স্বাতীদিও (গঙ্গোপাধ্যায়) বলছিলেন, ‘কৃত্তিবাস’ এর আগে বহুবার বন্ধ হয়েছে। সুনীলদা বিদেশে ছিলেন বা টাকার অভাব— নানা কারণে। কিন্তু দ্বিতীয় প্রকাশক সেই ফাঁকে কিছু বার করে দিলেন, এমনটা দেখিনি! সবচেয়ে বড় কথা, ‘কৃত্তিবাস’ কিন্তু বন্ধ হয়নি। প্রিন্ট সংস্করণ স্থগিত রাখা হয়েছে ঠিকই। কিন্তু অনলাইন সংস্করণ তো চলমান! এখন তো ইন্টারনেটেই কত পত্রিকা প্রকাশিত হয়। আর যে কোনও বিষয়েরই আইনি দিকের সঙ্গে একটা নৈতিক দিকও থাকে। দু’টোর কোনওটাই যেহেতু ওঁদের বিচার্য মনে হল না, তাই গোটা ব্যাপারটাকেই মনে হচ্ছে একটা হঠকারী সিদ্ধান্ত। দূরবর্তী পাঠকের কাছে ‘কৃত্তিবাস’এর নাম নিয়ে ভ্রান্তি তৈরির একটা ষড়যন্ত্র।
​
শ্রীজাত

সুবোধ সরকার (প্রধান অতিথি)
কাকে বলে অনৈতিকতা? পত্রিকাটা পড়ার পর দেখলাম, সম্পূর্ণ নতুন একটা পত্রিকার জন্ম হয়েছে। যার মাথার উপরে রয়েছেন সুনীল গঙ্গোপাধ্যায়ের কিংবদন্তি ছায়া। তাহলে কী অন্যায় করেছি? এসব কারা বলছেন? কেন বলছেন? ‘কৃত্তিবাস’এর বদলে যদি ‘বেদব্যাস’ নামে একটি পত্রিকা প্রকাশ পেত, এখানে যত সংখ্যক মানুষ এসেছেন, তার ৫০ শতাংশও আসতেন না! সংবাদমাধ্যমের আগ্রহ থাকত না। আমি সুনীলদা’র ছেলে সৌভিক গঙ্গোপাধ্যায়কেও বলেছি, এটা একটা নতুন পত্রিকা। ‘নতুন কৃত্তিবাস’এর পিছনে অবশ্যই সুনীলদা’র নাম বার বার আসবে।... আপনারা জানেন, ‘সিগনেট প্রেস’ সুনীলদা’র মৃত্যুর পর এগিয়ে আসে কৃত্তিবাসের ভার নিতে। ‘কৃত্তিবাস’এ লেখাও থাকে ‘সৌজন্যে সিগনেট প্রেস’। এই সৌজন্য আমার কাছে একটি অসামান্য ব্যাপার! হাতে চাঁদ পাওয়ার মতো। এই অসামান্য চাঁদ ওঁরা হাতে পেয়েও ফেলে দিলেন! তা ওঁরা চাঁদ ফেলে দিলে বীজেশ সাহা (‘প্রতিভাষ’এর প্রকাশক, ‘নতুন কৃত্তিবাস’এরও) কুড়িয়ে নেবেন না!
শ্রীজাত: আমাদের পক্ষ থেকে অসংখ্য ধন্যবাদ সুবোধদাকে। উনি হয়তো নিজের অজান্তেই এই পত্রিকার উদ্দেশ্যটাকে নগ্ন করে দিলেন সকলের সামনে! ওঁদের সততা, সাহস এবং মেধা থাকলে ‘বনমালী’ নামে একটি পত্রিকা বার করেও জনপ্রিয় হতে পারতেন। কিন্তু কনটেন্টের চেয়ে গুরুত্ব পেল পত্রিকার নামটা! সুতরাং এটাই তাঁদের উদ্দেশ্য— ‘কৃত্তিবাস’ ও সুনীল গঙ্গোপাধ্যায়ের নাম ব্যবহার করে সংবাদমাধ্যমকে টানা! ফলে পত্রিকার উদ্দেশ্য নিয়েও আমার সন্দিহান হতে হচ্ছে। সৌভিক প্রকাশনা সংস্থার বিরুদ্ধে আইনি নোটিস পাঠিয়েছেন। ওঁরা সেটা গ্রহণও করেছেন। কিন্তু এই কথাগুলো যাঁরা বলছেন তাঁদের বেশিরভাগই সুনীলদা’র সঙ্গে দীর্ঘ সময় যাপন করেছেন। সুনীলদা তাঁদের আন্তরিকভাবে বিশ্বাসও করতেন। মানুষের মৃত্যুর পর তাঁর বিশ্বাসের অমর্যাদা করা যায় বলে আমার ধারণা ছিল না। 
ব্রাত্য বসু (প্রধান অতিথি)
একটা পত্রিকার ক্ষেত্রে কে কার নৈতিক অবস্থান নিয়ে প্রশ্ন করল, তাই নিয়ে তার বা কবিতার কী-ই বা যায় আসে! ‘কল্লোল’ বা ‘শনিবারের চিঠি’র সেই ঝগ়়ড়ার কথা ভেবে দেখি, সজনীকান্ত দাস এবং অচিন্ত্যকুমার সেনগুপ্ত কিংবা মোহিতলাল মজুমদারের বিবাদের কথা ভেবে দেখি— তাহলে বোঝা যাবে এই বিরোধ বাংলা সাহিত্যে বরাবরই রয়েছে! আগামী ৫০ বছর পরেও থাকবে। নিজেদের কাজের প্রতি যদি কনভিকশন থাকে, তাহলে এগুলো অর্থহীন হয়ে যায়। আমি খুবই খুশি হয়েছি, যে একটি নতুন পত্রিকা এতজন তরুণ কবিকে জায়গা করে দিচ্ছে। উৎপলকুমার বসু, সন্দীপন চট্টোপাধ্যায়ের নামাঙ্কিত পুরস্কার তুলে দিচ্ছে...।  
শ্রীজাত: ব্রাত্যদা খুবই মেধাবী এবং শিক্ষিত মানুষ। উনি ঠিকই বলেছেন, কবিতার সঙ্গে কারও বিরোধ নেই। ব্রাত্যদা এই প্রজেক্টের সঙ্গে কোনওভাবে যুক্ত নন। তিনি অতিথি হিসেবেই এসেছিলেন অনুষ্ঠানে। ২৫ জন টগবগে তরুণের লেখা নিয়ে নতুন কোনও পত্রিকা বেরোলে আমরা সকলেই খুশি হতাম। কিন্তু নতুনরা যাঁরা এই পত্রিকায় লিখছেন, তাঁরা যেন ‘কৃত্তিবাস’এর সঙ্গে এটাকে গুলিয়ে না ফেলেন। কারণ সুনীলদা যখন ছিলেন, তখনও কেউ তাঁর কাছে অনুমতি নেননি, যে তাঁর অবর্তমানে কেউ ‘নতুন কৃত্তিবাস’ প্রকাশ করতে পারেন কি না! ফলে ‘কৃত্তিবাস’এর নাম নিয়ে এই অপচেষ্টাকে ধিক্কার জানাচ্ছি।
রূপক চক্রবর্তী (সম্পাদকমণ্ডলীর সদস্য)
‘নতুন কৃত্তিবাস’ কেন, তার উত্তরটা হল— শিল্প সর্বজনীন। শিল্প কারও একার নয়। যখন জানতে পারলাম আপাতত ‘কৃত্তিবাস’ বন্ধ রাখা হচ্ছে, তখন আমাদের মনে হল, আমরা তো একটা সময় চার বছর সুনীলদা’র সঙ্গে ছিলাম। ‘কৃত্তিবাস’এর নানা উৎসব আমরা উদ্‌যাপন করেছি। তাহলে ‘কৃত্তিবাস’ বন্ধ হবে কেন? আমরা নতুন করে খুলব! আর আমাদের সম্পাদক তো সুনীল গঙ্গোপাধ্যায়। আমরা কয়েকজন মিলে হয়তো সম্পাদকমণ্ডলী চালাচ্ছি। অথচ আমাদেরই বন্ধুরা বলছেন, ব্যাপারটা দুর্ভাগ্যজনক। অনৈতিক। কিন্তু তরুণ কবিরা যাতে নির্ভয়ে ‘নতুন কৃত্তিবাস’এ লিখতে পারেন, সে কথা মাথায় রেখেই এই পত্রিকা। নতুন পত্রিকা তাঁদের বর্ম হয়ে উঠুক...।
শ্রীজাত: রূপকবাবু একটি টেকনিক্যালি অসম্মানজনক কথা বলে ফেলেছেন! উনি বলছেন, সুনীলদা ‘নতুন কৃত্তিবাস’এর সম্পাদক। কিন্তু উনি ভুলে যাচ্ছেন, সুনীলদা’র মৃত্যুর পর স্বাতীদি ‘কৃত্তিবাস’এর সম্পাদনা করে এসেছেন। কিছুদিনের জন্য তিনি অব্যাহতি নিয়েছেন। সহ-সম্পাদক হিসেবে আমি এবং অংশুমান করও তাই। অংশুমান ইতিমধ্যেই ফেসবুকে একটি পোস্ট করেছে এই নিয়ে। ও স্পষ্ট বলেছে, ‘পুরনো বা নতুন ‘কৃত্তিবাস’ বলে কিছু হয় না। ‘কৃত্তিবাস’ একটিই পত্রিকা আর সে পত্রিকার বর্তমান সম্পাদক স্বাতী গঙ্গোপাধ্যায়’। তা ওঁরা স্বাতীদির সঙ্গে একবারও যোগাযোগ করলেন না! ‘কৃত্তিবাস’ পারিবারিক সম্পত্তি নয়। মানছি। কিন্তু প্রবাহের দিক থেকে দেখলে, সম্পাদকমণ্ডলীর সঙ্গে কথা বলা উচিত ছিল না? স্বাতীদি এবং সৌভিক (সুনীল-পুত্র) দু’জনেই দেশের বাইরে এখন। ওঁদের সেই শারীরিক অনুপস্থিতির এইভাবে সুযোগ নিলেন ওঁরা? ব্যাপারটা অনেকটা পুকুরচুরির মতো হয়ে গেল না?
আশা করি, ওঁরাও জানেন ওঁরা কী করছেন। পাঠক ও কবিবৃন্দের প্রতি আমার পূর্ণ আস্থা রয়েছে, যে তাঁরা এই অসততা স্বীকার করে নেবেন না।